Cnocell werdd

Aderyn a rhywogaeth o adar yw Cnocell werdd a adnabyddir hefyd gyda'i enw gwyddonol Picus viridis; yr enw Saesneg arno yw Green woodpecker. Mae'n perthyn i deulu'r Cnocellod sydd yn urdd y Piciformes. Dyma aderyn sydd i'w gael yng ngwledydd Prydain gan gynnwys yng Nghymru. Talfyrir yr enw Lladin yn aml yn P. viridis, sef enw'r rhywogaeth. Cnocell weddol fawr o ran maint yw'r Gnocell Werdd, tua 30–36 cm o hyd a 45–51 cm ar draws yr adenydd. Fel yr awgryma'r enw, aderyn gwyrdd ydyw, gyda gwyrdd-felyn goleuach ar y bol. Mae'n byw mewn coedwigoedd bychain gyda gwrychoedd a thir agored gerllaw; ac mae poblogaeth dda o forgrug yn bwysig iddo. I nythu, mae'n torri twll hyd at droedfedd o ddyfnder mewn pren marw neu feddal, twll mwy na'r rhan fwyaf o'r cnocellod eraill. Ceir niferoedd sylweddol o'r gnocell yma yng Nghymru, er ei fod yn llai cyffredin na'r Gnocell Fraith Fwyaf.